User talk:Aidigitalmag

ห้องที่เงียบที่สุดในโลก

ไม่น่าเชื่อว่า "ความเงียบ" จะกลายมาเป็นที่สุดของกินเนสส์บุ๊ค ได้ คงต้องยกนิ้วให้กับ ‘สตีฟ ออร์ฟิลด์’ เจ้าของห้องเงียบที่สุดในโลก เงียบสนิทเสียจนได้ยินแม้กระทั่งเสียงกระแสเลือดหลั่งรินในร่างกาย

บางคนอาจคิดว่าสถานที่เงียบที่สุดในโลก ก็แค่ห้องๆ หนึ่งที่สามารถปิดกั้นไม่ให้เสียงอึกทึกจากร้านเหล้า เสียงวี้ดว้ายของหนูๆ ในสนามเด็กเล่น หรือแม้แต่เสียงเครื่องบินเจ็ท ไม่ให้หลุดรอดเข้ามาได้ แต่จริงๆ แล้วยังมีสถานที่หนึ่งที่เงียบกว่านั้นหลายเท่าตัวนัก สถานที่ว่านี้คือ "ออร์ฟิลด์แล็บส์" สตูดิโอทดสอบอุปกรณ์เกี่ยวกับเสียงนานาชนิด เป็นห้องเงียบที่เรากำลังเอ่ยถึง ซึ่งตั้งอยู่ในเมืองมินิแอโพลิส ประเทศสหรัฐ

วิศวกรประจำสตูดิโอบอกว่า ออร์ฟิลด์แล็บส์ช่วยให้พวกเขาได้ยินเสียงที่ต่ำกว่าระดับเทรสโฮลด์ หรือ 0 เดซิเบล ซึ่งถือว่าเป็นระดับเสียงต่ำที่สุดที่หูมนุษย์จะสามารถได้ยินได้ แต่ห้องนี้ช่วยให้พวกเขาได้ยินเสียงที่ติดลบถึง 9.4 เดซิเบล เรียกว่าเงียบจนคนที่เข้ามายืนในห้อง ได้ยินเสียงการทำงานภายในร่างกายของตัวเองเลยทีเดียว

และด้วยความที่อยากรู้ว่าห้องแล็บนี้เงียบจริงหรือเปล่า สตีฟ ออร์ฟิลด์ก็เลยเชิญให้กินเนสส์ เวิลด์ เรคอร์ด มาร่วมตรวจสอบ และทีมงานกินเนสส์ก็ได้มอบตำแหน่งห้องเงียบที่สุดในโลกให้ในที่สุด

ก่อนหน้าจะมาเป็นห้องแล็บสุดเงียบ สถานที่แห่งนี้เคยเป็นห้องบันทึกเสียงอันโด่งดัง เป็นสตูดิโอบันทึกเสียงระบบดิจิทัลยุคแรกเริ่ม ที่ใช้ชื่อว่า "ซาวนด์ 80" โดยผลงานชิ้นแรกเป็นการบันทึกการแสดงดนตรีสุดคลาสสิกของวงเซนต์พอล แชมเบอร์ ออร์เคสตรา ในบทเพลง Appalachian Spring ของนักประพันธ์ดนตรีชื่อก้อง "อารอน โคปแลนด์"

แต่ต่อมาเฮิร์บ ฟิลโฮเฟอร์ เจ้าของสตูดิโอซาวนด์ 80 ได้ขายกิจการต่อให้กับออร์ฟิล์ดเมื่อ 15 ปีที่แล้ว

ย้อนกลับมาเรื่องเสียงกันบ้าง หากจำได้คุณคงเคยได้ยินอาจารย์ฟิสิกส์สมัยมัธยม บอกเล่าทฤษฎีทางเสียงให้ฟังว่า เสียงเกิดจากสั่นของวัตถุและใช้อากาศเป็นตัวกลางในการเดินทาง การที่มนุษย์ได้ยินเสียงใดๆ ก็เพราะอาศัยหลักการสะท้อนของเสียงที่จะเข้ามากระทบหูของเรา ทำให้เยื่อแก้วหูสั่นเข้าจังหวะเดียวกันกับการสั่นของวัตถุนั้น และการสั่นของเยื่อแก้วหูนี้เอง ที่ทำให้เรารับรู้ว่าเสียงที่ได้ยินนั้นเป็นเสียงอะไร

ดังนั้น ไม่ว่าสถานที่นั้นจะเงียบเพียงใด เราก็จะต้องได้ยินเสียงอยู่ดี ในทางทฤษฎีแล้ว หูของมนุษย์สามารถได้ยินเสียงเบาที่สุดระดับ 0 เดซิเบล แต่หลายคนอาจไม่สามารถได้ยินเสียงที่ต่ำกว่า 12-15 เดซิเบล และยิ่งเสียงที่ต่ำกว่า 0 เดซิเบลแล้วล่ะก็ ไม่ต้องพูดถึง จึงเป็นคำตอบที่ออร์ฟิลด์ต้องค้นหาให้ได้

การศึกษาเรื่องเสียงมีมานานแล้ว จะเห็นได้ว่าผลิตภัณฑ์เครื่องมือเครื่องใช้ทุกอย่างมีเสียงเข้ามาเกี่ยวข้องทั้งหมด ไม่ว่าจะเป็นเครื่องล้างจาน จักรยานยนต์ หรือจะเป็นเครื่องยนต์ของเครื่องบิน เพราะเสียงทำหน้าที่บอกให้รู้ถึงคุณภาพ และความแข็งแกร่งของตัวผลิตภัณฑ์ หรืออาจใช้บอกสถานะให้ทุกคนรู้ว่า "ฉันกำลังทำงานอยู่นะ" ก็เป็นได้

ออร์ฟิลด์บอกว่าปัญหาองค์รวมอยู่ที่ว่า ผู้ผลิตจะสร้างเสียงเครื่องล้างจานให้ดูเป็นเครื่องล้างจานได้อย่างไร ด้วยเหตุนี้เขาจึงต้องสร้างห้องดูดหรือเก็บเสียงขึ้นมา โดยมีคุณสมบัติเด่นตรงที่เงียบอย่างที่สุด เพื่อให้ได้ยินเสียงผลิตภัณฑ์อย่างชัดเจน ไม่มีเสียงเล็กเสียงน้อยสะท้อนผนังออกมาได้ และห้องนี้ได้ใช้ทดสอบไมโครโฟน ลำโพง เครื่องช่วยคนหูตึง และผลิตภัณฑ์อื่นๆ อีกมากมายในเวลาต่อมา

สำหรับห้องที่ได้ชื่อว่าเงียบที่สุดในโลกห้องนี้ แบ่งเป็น 2 ชั้น ชั้นนอกมีขนาด 20x20x15 ฟุต ก่อด้วยผนังคอนกรีตหนา 1 ฟุต ชั้นในเป็นห้องขนาด 8x10x12 ฟุต เชื่อมต่อกันด้วยแผ่นไฟเบอร์กลาสขนาดยาว 3.3 ฟุต เมื่อเกิดเสียงขึ้นมา เสียงก็จะเดินทางไปยังผนังห้อง และจะไม่มีโอกาสสะท้อนกลับออกมาอีกเลย เพราะแผงไฟเบอร์จะทำหน้าที่กักเสียงไว้ภายใน เท่ากับว่าเสียงระดับ 150 เดซิเบล จะหายไปโดยบัดดลหากหลงทิศหลงทางมาอยู่ในห้องนี้

ออร์ฟิลด์ เล่าให้ฟังว่าซื้อห้องเก็บเสียงนี้ มาจากศูนย์วิจัยซันบีม เมืองชอมเบิร์ก รัฐอิลลินอยส์ ต้องใช้รถบรรทุกถึง 3 คัน ถึงจะขนชิ้นส่วนของห้องมาได้หมด แถมยังต้องอาศัยกำลังกายจากหนุ่มๆ ทีมนักฟุตบอลมหาวิทยาลัยชิคาโกช่วยขนขึ้นรถอีกต่างหาก และในปี 2538 ห้องที่ได้ชื่อว่าเงียบที่สุดในโลกก็แล้วเสร็จ

เจฟฟ์ มอร์ส รองประธานบริษัท เอ็คเกล นอยส์ คอนโทรล เทคโนโลยีส์ ผู้สร้างห้องเงียบให้ออร์ฟิลด์บอกว่า กว่าจะได้ห้องนี้มาได้ต้องใช้เงินลงทุนมากถึง 100,000 - 500,000 ดอลลาร์ หรือคิดเป็นเงินไทยราว 4-20 ล้านบาท

นับตั้งแต่ปี 2495 บริษัทแห่งนี้ สร้างห้องดูดซับเสียงมาแล้วกว่า 500 ห้อง และห้องที่เงียบที่สุดที่เคยสร้างมา เป็นของบริษัท ฮิวเลตต์-แพคการ์ด ที่ใช้ทดสอบอุปกรณ์ด้านเสียงซึ่งติดลบถึง 4 เดซิเบล

แต่ห้องเงียบของออร์ฟิลด์ ทำให้เราได้ยินเสียงที่ต่ำกว่านั้นหลายเท่าตัว จอห์น เคจ นักดนตรีมืออาชีพอาจบอกเล่าประสบการณ์ได้ เขาบอกว่าไม่เคยยืนอยู่ที่ไหนได้เงียบเท่านี้มาก่อน ขณะที่วิศวกรด้านเสียงจากฮาร์วาร์ด บอกว่าเงียบเสียจนได้ยินเสียงการทำงานของระบบประสาทภายในตัวดังลั่นไปหมด รวมถึงเสียงปั๊มเลือดของหัวใจที่สูบฉีดไปทั่วร่างกายอีกด้วย

เจ้าของห้องเงียบห้องนี้บอกว่า รู้สึกประหลาดใจที่กินเนสส์ ยกให้ห้องแล็บของเขา เป็นห้องที่เงียบที่สุดในโลก

"ผมไม่เคยคิดเลยว่าจะได้ยินเสียงนี้จากพวกเขาจริงๆ นะ" ออร์ฟิลด์ กล่าวติดตลก